CELEX: 32018D0818
Language: lt
Date: 2018-05-28 00:00:00
Title: 2018 m. gegužės 28 d. Tarybos įgyvendinimo sprendimas (ES) 2018/818, kuriuo skiriama bauda Austrijai už manipuliavimą skolos duomenimis Zalcburgo žemėje

4.6.2018   
            
            
               LT
            
            
               Europos Sąjungos oficialusis leidinys
            
            
               L 137/23
            
         TARYBOS ĮGYVENDINIMO SPRENDIMAS (ES) 2018/818
   2018 m. gegužės 28 d.
   kuriuo skiriama bauda Austrijai už manipuliavimą skolos duomenimis Zalcburgo žemėje
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2011 m. lapkričio 16 d. Europos Parlamento ir Tarybos reglamentą (ES) Nr. 1173/2011 dėl veiksmingo biudžeto priežiūros vykdymo užtikrinimo euro zonoje (1), ypač į jo 8 straipsnio 1 dalį,
   atsižvelgdama į Europos Komisijos rekomendaciją,
   kadangi:
   
               (1)
            
            
               Sutarties dėl Europos Sąjungos veikimo (SESV) 126 straipsnio 1 dalyje reikalaujama, kad valstybės narės vengtų perviršinio valdžios sektoriaus deficito;
            
         
               (2)
            
            
               valdžios sektoriaus deficito ir skolos duomenys, susiję su SESV 121 ir 126 straipsnių taikymu ir su prie Europos Sąjungos sutarties ir SESV pridėto Protokolo Nr. 12 dėl perviršinio deficito procedūros taikymo labai svarbūs koordinuojant ekonominę politiką Sąjungoje;
            
         
               (3)
            
            
               siekiant veiksmingesnio biudžeto priežiūros vykdymo užtikrinimo euro zonoje ir siekiant atgrasyti, kad tyčia ar dėl didelio aplaidumo nebūtų klaidingai pateikiami valdžios sektoriaus deficito ir skolos duomenys, Taryba, remdamasi Komisijos rekomendacija, gali nuspręsti skirti baudą atsakingai valstybei narei;
            
         
               (4)
            
            
               2016 m. gegužės 3 d. Komisija pradėjo tyrimą dėl manipuliavimo statistiniais duomenimis Austrijoje, kaip numatyta Reglamente (ES) Nr. 1173/2011. Preliminarios tyrimo išvados 2016 m. gruodžio 20 d. išsiųstos Austrijai, kad ji pateiktų savo pastabas, kaip reikalaujama Komisijos deleguotajame sprendime 2012/678/ES (2). Austrija rašytines pastabas dėl preliminarių išvadų pateikė 2017 m. sausio 25 d.;
            
         
               (5)
            
            
               atsižvelgusi į Austrijos pateiktas pastabas, 2017 m. vasario 22 d. Komisija priėmė ataskaitą dėl tyrimo, susijusio su manipuliavimu statistiniais duomenimis Austrijoje, kaip numatyta Europos Parlamento ir Tarybos reglamente (ES) Nr. 1173/2011 dėl veiksmingo biudžeto priežiūros vykdymo užtikrinimo euro zonoje;
            
         
               (6)
            
            
               ataskaitoje Komisija padarė išvadą, kad Žemės audito rūmai (Landesrechnungshof) (toliau – LRH) ir Zalcburgo žemės vyriausybės kanceliarija (Amt der Salzburger Landesregierung) bei Zalcburgo žemės vyriausybė (Salzburger Landesregierung), t. y. Austrijos valdžios sektoriaus subjektai, dėl didelio aplaidumo neužtikrino tinkamos duomenų rengimo kontrolės ir pateikimo procedūrų. Todėl tie subjektai sudarė sąlygas, kuriomis Zalcburgo žemės vyriausybės kanceliarijos Biudžeto skyrius galėjo iškreipti arba nuslėpti duomenis apie finansinius sandorius. Dėl to 2012 m. ir 2013 m., t. y. jau įsigaliojus Reglamentui (ES) Nr. 1173/2011, Eurostatui buvo pateikti klaidingi 2008–2012 m. laikotarpio Austrijos skolos duomenys. Be to, Komisija padarė išvadą, kad Austrijos statistikos tarnyba (Statistik Austria) (toliau – STAT) bent nuo 2012 m. gruodžio 6 d. žinojo, kad Zalcburgo žemė galėjo pateikti klaidingus sąskaitų duomenis, tačiau Komisijai (Eurostatui) apie tai pranešė tik 2013 m. spalio 10 d.;
            
         
               (7)
            
            
               baudos suma neviršija 0,2 proc. 2015 m. Austrijos bendrojo vidaus produkto;
            
         
               (8)
            
            
               orientacinė baudos suma lygi 5 proc. klaidingo duomenų, susijusių su Austrijos valdžios sektoriaus deficito arba skolos lygiu atitinkamais metais, dėl kurių teikiamas pranešimas pagal perviršinio deficito procedūrą (toliau – PDP), pateikimo didesnio poveikio. Peržiūrėjus 2014 m. balandžio mėn. pranešime pagal PDP nurodytą Austrijos skolą, nustatyta 1 192 mln. EUR suma. Todėl turėtų būti nustatyta 59,6 mln. EUR orientacinė suma;
            
         
               (9)
            
            
               remiantis Deleguotojo sprendimo 2012/678/ES 14 straipsnio 3 dalies d punkte nustatytais kriterijais, Komisija ataskaitoje padarė išvadą, kad atitinkami valstybės narės veiksmai, dėl kurių gali būti skirta bauda, yra veiksmai, vykdyti laikotarpiu nuo 2011 m. gruodžio 13 d., kai įsigaliojo Reglamentas (ES) Nr. 1173/2011, iki tyrimo pradžios. Ji taip pat konstatavo, kad paskutinis pranešimas, kuriame buvo pateikti klaidingi duomenys, buvo 2013 m. spalio mėn. pranešimas pagal PDP dėl 2009–2012 m. Taikant tą reglamentą svarbus klaidingas 2011 m. ir 2012 m. duomenų pateikimas atitinkamuose 2012 m. ir 2013 m. pranešimuose pagal PDP; šios aplinkybės laikomos pagrindu baudą padidinti;
            
         
               (10)
            
            
               remiantis Deleguotojo sprendimo 2012/678/ES 14 straipsnio 3 dalies a punkte nustatytais kriterijais, Komisija ataskaitoje padarė išvadą, kad klaidingo duomenų pateikimo poveikis sustiprintam Sąjungos ekonominiam valdymui nebuvo didelis dėl mažo jo poveikio visos Austrijos skolai. Šios aplinkybės laikomos pagrindu baudą sumažinti;
            
         
               (11)
            
            
               remdamasi Deleguotojo sprendimo 2012/678/ES 14 straipsnio 3 dalies b punkte nustatytais kriterijais, Komisija ataskaitoje padarė išvadą, kad duomenys klaidingai pateikti dėl didelio aplaidumo. Komisija ataskaitoje nepadarė išvados, kad pranešimuose pagal PDP duomenys klaidingai pateikti tyčia. Šiuo atžvilgiu moduliacija baudos sumai neturėtų būti taikoma;
            
         
               (12)
            
            
               remiantis Deleguotojo sprendimo 2012/678/ES 14 straipsnio 3 dalies c punkte nustatytais kriterijais, Komisijos ataskaitoje padaryta išvada, kad sąlygas klaidingam duomenų pateikimui sudarė tai, kad trys Austrijos valdžios sektoriaus subjektai dėl didelio aplaidumo neužtikrino tinkamos duomenų rengimo kontrolės ir pateikimo procedūrų. Tačiau Komisija nemano, kad tų subjektų veikla buvo suderinta. Šios aplinkybės laikomos pagrindu baudą sumažinti;
            
         
               (13)
            
            
               remiantis Deleguotojo sprendimo 2012/678/ES 14 straipsnio 3 dalies e punkte nustatytais kriterijais, Komisijos ataskaitoje padaryta išvada, kad atliekant tyrimą STAT ir visi susiję subjektai aktyviai bendradarbiavo. Paprastai tokia aplinkybė būtų laikoma pagrindu baudą sumažinti. Vis dėlto buvo nustatyta, kad laikydamasi deramo stropumo principo STAT galėjo ir turėjo greičiau sureaguoti ir imtis aktyvesnio vaidmens informuodama Komisiją (Eurostatą), kad Zalcburgo žemės sąskaitose pateikti klaidingi duomenys. Paprastai tokia aplinkybė laikoma pagrindu baudą padidinti. Tačiau ši išvada turėtų būti vertinama atsižvelgiant į itin sudėtingą faktinę situaciją, dėl kurios buvo pateikti klaidingi duomenys, įskaitant nuostolius dėl išvestinių finansinių priemonių ir atitinkamus techninius sunkumus, susijusius su jų supratimu ir sudėtingumu; į tai turėtų būti atsižvelgta vertinant atitinkamos valstybės narės valdžios institucijų stropumo lygį. Atsižvelgiant į aplinkybių, dėl kurių skola gali būti sumažinta – aktyvus bendradarbiavimas vykstant tyrimui, taip pat itin sudėtingų faktų nulemti sunkumai – ir aplinkybių, dėl kurių skola gali būti padidinta, santykį, bauda vis dėlto turėtų būti sumažinta;
            
         
               (14)
            
            
               Komisija rekomenduoja, kad Austrijai turėtų būti skirta 29,8 mln. EUR bauda. Atsižvelgiant į šias aplinkybes, bauda turėtų būti 26,82 mln. EUR,
            
         PRIĖMĖ ŠĮ SPRENDIMĄ:
   1 straipsnis
   Austrijai, dėl didelio trijų valdžios sektoriaus subjektų aplaidumo klaidingai teikusiai valdžios sektoriaus skolos duomenis, kaip nustatyta Europos Komisijos ataskaitoje dėl tyrimo, susijusio su manipuliavimu statistiniais duomenimis Austrijoje, pagal Reglamentą (ES) Nr. 1173/2011, skiriama 26,82 mln. EUR bauda.
   2 straipsnis
   Šis sprendimas skirtas Austrijos Respublikai.
   
      Priimta Briuselyje 2018 m. gegužės 28 d.
      
         
            Tarybos vardu
         
         
            Pirmininkas
         
         E. KARANIKOLOV
      
   
   
      (1)  OL L 306, 2011 11 23, p. 1.
   
      (2)  2012 m. birželio 29 d. Komisijos deleguotasis sprendimas 2012/678/ES dėl tyrimų ir baudų, susijusių su manipuliavimu statistiniais duomenimis, kaip nurodyta Europos Parlamento ir Tarybos reglamente (ES) Nr. 1173/2011 dėl veiksmingo biudžeto priežiūros vykdymo užtikrinimo euro zonoje (OL L 306, 2012 11 6, p. 21).